CELEX: 32015R2440
Language: el
Date: 2015-10-22 00:00:00
Title: Κατ' εξουσιοδότηση κανονισμός (ΕΕ) 2015/2440 της Επιτροπής, της 22ας Οκτωβρίου 2015, για τη θέσπιση σχεδίου απορρίψεων για ορισμένους τύπους βενθοπελαγικής αλιείας στη Βόρεια Θάλασσα και στα ενωσιακά ύδατα της διαίρεσης ICES IIa

23.12.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 336/42
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2015/2440 ΤΗΣ ΕΠΙΤΡΟΠΉΣ
   της 22ας Οκτωβρίου 2015
   για τη θέσπιση σχεδίου απορρίψεων για ορισμένους τύπους βενθοπελαγικής αλιείας στη Βόρεια Θάλασσα και στα ενωσιακά ύδατα της διαίρεσης ICES IIa
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (1), και ιδίως το άρθρο 15 παράγραφος 6 και το άρθρο 18 παράγραφοι 1 και 3, και τον κανονισμό (ΕΚ) αριθ. 850/98 του Συμβουλίου, της 30ής Μαρτίου 1998, για τη διατήρηση των αλιευτικών πόρων μέσω τεχνικών μέτρων προστασίας των νεαρών θαλάσσιων οργανισμών (2), και ιδίως τα άρθρα 18α και 48α,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1380/2013 αποσκοπεί στην προοδευτική εξάλειψη των απορρίψεων σε όλους τους τύπους αλιείας της ΕΕ, μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
            
         
               (2)
            
            
               Το άρθρο 15 παράγραφος 6 του κανονισμού (ΕΕ) αριθ. 1380/2013 εξουσιοδοτεί την Επιτροπή να εγκρίνει σχέδια απορρίψεων μέσω κατ' εξουσιοδότηση πράξεων για περίοδο που δεν υπερβαίνει τα τρία έτη, με βάση κοινές συστάσεις από τα κράτη μέλη, σε συνεννόηση με τα οικεία γνωμοδοτικά συμβούλια.
            
         
               (3)
            
            
               Το Βέλγιο, η Δανία, η Γερμανία, η Γαλλία, οι Κάτω Χώρες, η Σουηδία και το Ηνωμένο Βασίλειο έχουν άμεσο συμφέρον διαχείρισης της αλιείας στη Βόρεια Θάλασσα. Τα εν λόγω κράτη μέλη υπέβαλαν κοινή σύσταση προς την Επιτροπή μετά από διαβούλευση με το γνωμοδοτικό συμβούλιο της Βόρειας Θάλασσας και το γνωμοδοτικό συμβούλιο για την υπερπόντια αλιεία. Οι επιστημονικές γνωμοδοτήσεις των αρμόδιων επιστημονικών οργάνων εξετάστηκαν από την Επιστημονική, Τεχνική και Οικονομική Επιτροπή Αλιείας (ΕΤΟΕΑ). Τα μέτρα που περιλαμβάνονται στην κοινή σύσταση είναι σύμφωνα με το άρθρο 18 παράγραφος 3 του κανονισμού (ΕΕ) αριθ. 1380/2013.
            
         
               (4)
            
            
               Για τους σκοπούς του κανονισμού (ΕΕ) αριθ. 1380/2013, στη Βόρεια Θάλασσα περιλαμβάνονται και οι ζώνες ICES IIIa και IV. Δεδομένου ότι ορισμένα βενθοπελαγικά αποθέματα που εμπίπτουν στο προτεινόμενο σχέδιο απόρριψης συναντώνται επίσης στα ενωσιακά ύδατα της διαίρεσης ICES IIa, τα κράτη μέλη συνιστούν η εν λόγω διαίρεση να καλύπτεται από το σχέδιο απόρριψης.
            
         
               (5)
            
            
               Όσον αφορά τη Βόρεια Θάλασσα, σύμφωνα με το άρθρο 15 παράγραφος 1 στοιχείο γ) του κανονισμού (ΕΕ) αριθ. 1380/2013, η υποχρέωση εκφόρτωσης εφαρμόζεται για τα είδη που προσδιορίζουν την αλιεία και υπόκεινται σε όρια αλιευμάτων, το αργότερο από την 1η Ιανουαρίου 2016 στη μεικτή αλιεία γάδου, μπακαλιάρου εγκλεφίνου, νταουκιού Ατλαντικού και μαύρου μπακαλιάρου, στην αλιεία καραβίδας, στη μεικτή αλιεία γλώσσας και ευρωπαϊκής χωματίδας, στην αλιεία μπακαλιάρου μερλούκιου και στην αλιεία γαρίδας της Αρκτικής. Σύμφωνα με το άρθρο 15 παράγραφος 5 του κανονισμού (ΕΕ) αριθ. 1380/2013, το σχέδιο απορρίψεων προσδιορίζει τα είδη που πρέπει να εκφορτώνονται από την 1η Ιανουαρίου 2016. Τα εν λόγω είδη είναι ο μαύρος μπακαλιάρος, ο μπακαλιάρος, η καραβίδα, η γλώσσα, ευρωπαϊκή χωματίδα, ο μπακαλιάρος μερλούκιος και η γαρίδα της Αρκτικής. Το παρόν σχέδιο απορρίψεων θεσπίζει επίσης υποχρέωση εκφόρτωσης παρεμπιπτόντων αλιευμάτων γαρίδας της Αρκτικής.
            
         
               (6)
            
            
               Με βάση την κοινή σύσταση, προτείνεται η εφαρμογή δύο εξαιρέσεων από την υποχρέωση εκφόρτωσης στις καραβίδες που αλιεύθηκαν, αντιστοίχως, με κιούρτους και με ορισμένες τράτες βυθού (OTB, TBN (3)) στη διαίρεση ICES IIIa. Με βάση τα επιστημονικά στοιχεία που προβλέπονται στην κοινή σύσταση, τα οποία εξετάστηκαν από την ΕΤΟΕΑ, και λαμβάνοντας υπόψη τα χαρακτηριστικά των αλιευτικών εργαλείων, των αλιευτικών πρακτικών και του οικοσυστήματος, η Επιτροπή θεωρεί ότι οι ως άνω εξαιρέσεις θα πρέπει να συμπεριληφθούν στον παρόντα κανονισμό. Τα κράτη μέλη θα πρέπει να υποβάλουν πρόσθετα δεδομένα προκειμένου να καταστεί δυνατή η περαιτέρω αξιολόγηση από την ΕΤΟΕΑ των ποσοστών επιβίωσης καραβίδας που αλιεύεται με τράτα και η επανεξέταση από την Επιτροπή της σχετικής εξαίρεσης μετά το 2016.
            
         
               (7)
            
            
               Η κοινή σύσταση περιλαμβάνει πέντε εξαιρέσεις de minimis από την υποχρέωση εκφόρτωσης για ορισμένους τύπους αλιείας και έως ορισμένα επίπεδα. Τα στοιχεία που υποβλήθηκαν από τα κράτη μέλη εξετάστηκαν από την ΕΤΟΕΑ, η οποία κατέληξε γενικώς στο συμπέρασμα ότι η από κοινού σύσταση, στηριζόμενη, σε ορισμένες περιπτώσεις, σε ποιοτική εκτίμηση των δαπανών, περιείχε αιτιολογημένα επιχειρήματα ότι περαιτέρω βελτιώσεις της επιλεκτικότητας είναι δύσκολο να επιτευχθούν και/ή συνεπάγονται δυσανάλογες δαπάνες για τον χειρισμό των ανεπιθύμητων αλιευμάτων. Δεδομένου ότι το εν λόγω συμπέρασμα δεν αντικρούεται από διαφορετικές επιστημονικές πληροφορίες, είναι σκόπιμο να θεσπιστεί η εξαίρεση de minimis σύμφωνα με το ποσοστό που προτείνεται στην από κοινού σύσταση, εντός των ορίων του άρθρου 15 παράγραφος 5 στοιχείο γ) του κανονισμού (ΕΕ) αριθ. 1380/2013.
            
         
               (8)
            
            
               Η εξαίρεση de minimis που προτείνεται στην κοινή σύσταση για τη γλώσσα και τον μπακαλιάρο εγκλεφίνο, συνδυαστικά, μέχρι κατ' ανώτατο όριο το 2 % των συνολικών ετήσιων αλιευμάτων καραβίδας, γλώσσας και μπακαλιάρου εγκλεφίνου στην αλιεία καραβίδας από σκάφη που χρησιμοποιούν τράτες βυθού με εσχάρα διαλογής ειδών στη διαίρεση ICES IIIa, βασίζεται στο ότι είναι πολύ δύσκολο να επιτευχθεί αύξηση της επιλεκτικότητας. Η ΕΤΟΕΑ κατέληξε στο συμπέρασμα ότι τα αποδεικτικά στοιχεία είναι επαρκή για να δικαιολογηθεί η αιτούμενη εξαίρεση. Ως εκ τούτου, η εν λόγω εξαίρεση θα πρέπει να περιληφθεί στον παρόντα κανονισμό.
            
         
               (9)
            
            
               Η εξαίρεση de minimis που προτείνεται στην κοινή σύσταση για τη γλώσσα, με ανώτατο όριο το 3 % των συνολικών ετήσιων αλιευμάτων του εν λόγω είδους με σκάφη που χρησιμοποιούν μανωμένα δίχτυα και απλάδια δίχτυα για την αλίευση γλώσσας στη διαίρεση ICES IIIa, στην υποπεριοχή IV και στα ενωσιακά ύδατα της διαίρεσης ΙΙα της ICES, στηρίζεται στο γεγονός ότι είναι πολύ δύσκολο να επιτευχθούν αυξήσεις της επιλεκτικότητας. Η ΕΤΟΕΑ κατέληξε στο συμπέρασμα ότι τα αποδεικτικά στοιχεία είναι επαρκή για να δικαιολογηθεί η αιτούμενη εξαίρεση. Ως εκ τούτου, η εν λόγω εξαίρεση θα πρέπει να περιληφθεί στον παρόντα κανονισμό.
            
         
               (10)
            
            
               Η εξαίρεση de minimis που προτείνεται στην κοινή σύσταση για τη γλώσσα μήκους κάτω των 19 cm, σε μέγιστο ποσοστό 3,7 % των συνολικών ετήσιων αλιευμάτων του εν λόγω είδους από σκάφη που χρησιμοποιούν δοκότρατες με μέγεθος ματιού 80-90 mm στην υποπεριοχή IV της ICES νοτίως των 55/56°Β, στηρίζεται στο γεγονός ότι είναι πολύ δύσκολο να επιτευχθούν αυξήσεις στην επιλεκτικότητα και ότι υπάρχουν ποσοτικά στοιχεία που αποδεικνύουν πως το κόστος διαχείρισης των ανεπιθύμητων αλιευμάτων είναι δυσανάλογο. Η Επιτροπή θεωρεί ότι είναι σκόπιμο να συμπεριληφθεί η εν λόγω εξαίρεση στον παρόντα κανονισμό. Τα κράτη μέλη θα πρέπει να υποβάλουν πρόσθετα στοιχεία όσον αφορά το κόστος, ώστε να έχει η Επιτροπή τη δυνατότητα αναθεώρησης της εν λόγω εξαίρεσης μετά το 2016.
            
         
               (11)
            
            
               Η εξαίρεση de minimis που προτείνεται στην κοινή σύσταση για τη γλώσσα, με ανώτατο όριο το 7 % των συνολικών ετήσιων αλιευμάτων του εν λόγω είδους με σκάφη που χρησιμοποιούν δοκότρατες με αυξημένη επιλεκτικότητα στην υποπεριοχή της ICES IV, στηρίζεται στο γεγονός ότι είναι πολύ δύσκολο να επιτευχθεί αύξηση της επιλεκτικότητας. Η ΕΤΟΕΑ κατέληξε στο συμπέρασμα ότι τα αποδεικτικά στοιχεία είναι επαρκή για να δικαιολογηθεί η προτεινόμενη εξαίρεση. Ως εκ τούτου, η εν λόγω εξαίρεση θα πρέπει να περιληφθεί στον παρόντα κανονισμό.
            
         
               (12)
            
            
               Η εξαίρεση de minimis που προτείνεται στην κοινή σύσταση για την καραβίδα που είναι μικρότερη από το ελάχιστο μέγεθος αναφοράς διατήρησης, με ανώτατο όριο το 6 % των συνολικών ετήσιων αλιευμάτων του εν λόγω είδους με σκάφη που χρησιμοποιούν ορισμένες τράτες βυθού στην υποπεριοχή της ICES IV και στα ενωσιακά ύδατα της διαίρεσης της ICES ΙΙα, βασίζεται στο γεγονός ότι υπάρχουν ποσοτικά στοιχεία που αποδεικνύουν πως το κόστος διαχείρισης των ανεπιθύμητων αλιευμάτων είναι δυσανάλογο. Η ΕΤΟΕΑ κατέληξε στο συμπέρασμα ότι τα αποδεικτικά στοιχεία είναι επαρκή για να δικαιολογηθεί η προτεινόμενη εξαίρεση. Ως εκ τούτου, η εν λόγω εξαίρεση θα πρέπει να περιληφθεί στον παρόντα κανονισμό.
            
         
               (13)
            
            
               Το άρθρο 18α του κανονισμού (ΕΚ) αριθ. 850/98 εξουσιοδοτεί την Επιτροπή να θεσπίσει, με σκοπό την έγκριση σχεδίων απορρίψεων και για τα είδη που υπόκεινται σε υποχρέωση εκφόρτωσης, ελάχιστο μέγεθος αναφοράς διατήρησης (ΕΜΑΔ), προκειμένου να διασφαλίζεται η προστασία των νεαρών θαλάσσιων οργανισμών. Το ΕΜΑΔ, κατά περίπτωση, είναι δυνατόν να παρεκκλίνει από τα μεγέθη που καθορίζονται στο παράρτημα XII του εν λόγω κανονισμού. Σήμερα, όσον αφορά την καραβίδα, ισχύει ΕΜΑΔ μήκους 130 cm στο εν λόγω παράρτημα XII. Τα επιστημονικά στοιχεία που εξετάστηκαν από την ΕΤΟΕΑ συνηγορούν υπέρ του καθορισμού ελάχιστου μεγέθους αναφοράς διατήρησης (ΕΜΑΔ) για την καραβίδα μήκους 105 cm. Ειδικότερα, η ΕΤΟΕΑ κατέληξε στο συμπέρασμα ότι το προτεινόμενο ΕΜΑΔ υπερβαίνει το μέσο μέγεθος κατά την ενηλικίωση και ότι ο κίνδυνος για τον πληθυσμό λόγω της μείωσης του ΕΜΑΔ στη διαίρεση IIIa ICES είναι μικρός.
            
         
               (14)
            
            
               Τα σχέδια απόρριψης μπορούν επίσης να περιλαμβάνουν τεχνικά μέτρα όσον αφορά τους τύπους αλιείας ή τα είδη που εμπίπτουν στην υποχρέωση εκφόρτωσης. Με στόχο την αύξηση της επιλεκτικότητας των αλιευτικών εργαλείων και τη μείωση των ανεπιθύμητων αλιευμάτων στο Skagerrak, είναι σκόπιμο να προβλεφθούν ορισμένα τεχνικά μέτρα, τα οποία συμφωνήθηκαν μεταξύ της Ένωσης και της Νορβηγίας το 2011 (4) και το 2012 (5).
            
         
               (15)
            
            
               Προκειμένου να διασφαλιστεί κατάλληλος έλεγχος, θα πρέπει να καθοριστούν ειδικές απαιτήσεις από τα κράτη μέλη για κατάρτιση καταλόγων σκαφών που καλύπτονται από τον παρόντα κανονισμό.
            
         
               (16)
            
            
               Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στις οικονομικές δραστηριότητες που αφορούν και στον προγραμματισμό της αλιευτικής περιόδου των σκαφών της Ένωσης, ο κανονισμός θα πρέπει να τεθεί σε ισχύ αμέσως μετά τη δημοσίευσή του. Ο παρών κανονισμός θα πρέπει να εφαρμοστεί από την 1η Ιανουαρίου 2016 προκειμένου να συμμορφωθεί με τα χρονικά πλαίσια που καθορίζονται στο άρθρο 15 του κανονισμού (ΕΕ) αριθ. 1380/2013. Σύμφωνα με το άρθρο 15 παράγραφος 6 του εν λόγω κανονισμού, ο παρών κανονισμός θα πρέπει να ισχύει για περίοδο που δεν υπερβαίνει το ένα έτος,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Πεδίο εφαρμογής
   Ο παρών κανονισμός καθορίζει τις λεπτομέρειες εφαρμογής της υποχρέωσης εκφόρτωσης που προβλέπεται στο άρθρο 15 παράγραφος 1 του κανονισμού (ΕΕ) αριθ. 1380/2013, στη Βόρεια Θάλασσα και στα ενωσιακά ύδατα της διαίρεσης ΙΙα της ICES, που θα ισχύουν όσον αφορά τους τύπους αλιείας που προβλέπονται στο παράρτημα του παρόντος κανονισμού.
   Άρθρο 2
   Εξαίρεση που συνδέεται με το ποσοστό επιβίωσης
   1.   Η εξαίρεση από την υποχρέωση εκφόρτωσης που προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013, για είδη για τα οποία τα επιστημονικά στοιχεία δείχνουν υψηλά ποσοστά επιβίωσης εφαρμόζεται όσον αφορά τα παρακάτω αλιεύματα καραβίδας:
   
               α)
            
            
               τα αλιεύματα που αλιεύθηκαν με κιούρτους (FPO)·
            
         
               β)
            
            
               τα αλιεύματα στη διαίρεση ICES IIIa με τράτες βυθού (OTB, TBN) με μέγεθος ματιών τουλάχιστον 70 mm, οι οποίες είναι εξοπλισμένες με εσχάρα διαλογής ειδών με ανώτατο διάστημα μήκους 35 mm μεταξύ των ράβδων· και
            
         
               γ)
            
            
               τα αλιεύματα στη διαίρεση ICES IIIa με τράτες βυθού (OTB, TBN) με μέγεθος ματιών τουλάχιστον 90 mm, οι οποίες είναι εξοπλισμένες με άνω φύλλο δικτυώματος μεγέθους ματιών τουλάχιστον 270 mm (με ρομβοειδή μάτια) ή μεγέθους ματιών τουλάχιστον 140 mm (με τετράγωνα μάτια).
            
         2.   Καραβίδα που αλιεύθηκε σε οποιαδήποτε από τις περιπτώσεις που αναφέρονται στην παράγραφο 1 στοιχεία α), β) και γ) ελευθερώνεται αμέσως στην περιοχή όπου αλιεύθηκε.
   3.   Έως τις 30 Απριλίου 2016, τα κράτη μέλη που έχουν άμεσο διαχειριστικό συμφέρον στη Βόρεια Θάλασσα υποβάλλουν στην Επιτροπή πρόσθετα επιστημονικά στοιχεία που δικαιολογούν την εξαίρεση που προβλέπεται στην παράγραφο 1 στοιχείο β).
   Άρθρο 3
   Εξαιρέσεις de minimis
   1.   Κατά παρέκκλιση του άρθρου 15 παράγραφος 1 του κανονισμού (ΕΕ) αριθ. 1380/2013, μπορούν να απορρίπτονται οι ακόλουθες ποσότητες:
   
               α)
            
            
               όσον αφορά τη γλώσσα και τον μπακαλιάρο εγκλεφίνο, συνδυαστικά, μέχρι κατ' ανώτατο όριο το 2 % των συνολικών ετήσιων αλιευμάτων καραβίδας, γλώσσας και μπακαλιάρου εγκλεφίνου στην αλιεία καραβίδας από σκάφη που χρησιμοποιούν τράτες βυθού (OTB, TBN) με μέγεθος ματιών ίσο ή μεγαλύτερο από 70 mm, εξοπλισμένο με εσχάρα διαλογής ειδών με ανώτατο διάστημα μήκους 35 mm μεταξύ των ράβδων στη διαίρεση ICES IIIa·
            
         
               β)
            
            
               όσον αφορά τη γλώσσα, με ανώτατο όριο το 3 % των συνολικών ετήσιων αλιευμάτων των εν λόγω ειδών, με σκάφη που χρησιμοποιούν απλάδια δίχτυα και μανωμένα δίχτυα (GN, GNS, GND, GNC, GTN, GTR, GEN, GNF) στη διαίρεση ICES IIIa, στην υποπεριοχή IV και στα ενωσιακά ύδατα της διαίρεσης ICES IIa·
            
         
               γ)
            
            
               όσον αφορά τη γλώσσα κάτω των 19 cm, με ανώτατο όριο το 3,7 % των συνολικών ετήσιων αλιευμάτων των εν λόγω ειδών με σκάφη που χρησιμοποιούν δοκότρατες (TBB) με μέγεθος ματιών 80-90 mm στο νότιο τμήμα της Βόρειας Θάλασσας (υποπεριοχή ICES IV νοτίως των 55/56°Β)·
            
         
               δ)
            
            
               όσον αφορά τη γλώσσα κάτω του ελάχιστου μεγέθους αναφοράς διατήρησης, με ανώτατο όριο το 7 % των συνολικών ετήσιων αλιευμάτων των εν λόγω ειδών με σκάφη που χρησιμοποιούν δοκότρατες (TBB) μεγέθους ματιών 80-119 mm με αυξημένο μέγεθος ματιών στην επέκταση της δοκότρατας, στην υποπεριοχή ICES IV·
            
         
               ε)
            
            
               όσον αφορά την καραβίδα κάτω του ελάχιστου μεγέθους αναφοράς διατήρησης, με ανώτατο όριο το 6 % των συνολικών ετήσιων αλιευμάτων των εν λόγω ειδών με σκάφη που χρησιμοποιούν τράτες βυθού (OTB, TBN, OTT, TB) μεγέθους ματιών 80-99 mm στην υποπεριοχή ICES IV και στα ενωσιακά ύδατα της διαίρεσης ICES IIa.
            
         2.   Έως τις 30 Απριλίου 2016, τα κράτη μέλη που έχουν άμεσο διαχειριστικό συμφέρον στη Βόρεια Θάλασσα υποβάλλουν στην Επιτροπή πρόσθετα επιστημονικά στοιχεία που δικαιολογούν την εξαίρεση που προβλέπεται στην παράγραφο 1 στοιχείο γ).
   Άρθρο 4
   Ελάχιστο μέγεθος αναφοράς διατήρησης
   Κατά παρέκκλιση από το ελάχιστο μέγεθος αναφοράς διατήρησης που ορίζεται στο παράρτημα XII του κανονισμού (ΕΚ) αριθ. 850/98, καθώς και για τους σκοπούς του παρόντος κανονισμού, το ελάχιστο μέγεθος αναφοράς διατήρησης της καραβίδας στη διαίρεση ICES IIIa, καθορίζεται ως εξής:
   
               α)
            
            
               συνολικό μήκος 105 mm·
            
         
               β)
            
            
               μήκος κελύφους 32 mm.
            
         Άρθρο 5
   Ειδικά τεχνικά μέτρα στο Skagerrak
   1.   Απαγορεύεται η μεταφορά επί του σκάφους ή η χρήση οποιασδήποτε τράτας, δανέζικου γρίπου, δοκότρατας ή παρόμοιων συρόμενων διχτυών με μέγεθος ματιών μικρότερο των 120 mm.
   2.   Κατά παρέκκλιση από την παράγραφο 1, τράτες με σάκο τουλάχιστον 90 mm μπορούν να χρησιμοποιούνται, υπό τον όρο ότι είναι εξοπλισμένες με:
   
               α)
            
            
               φύλλο δικτυώματος τετραγωνικών ματιών 140 mm τουλάχιστον·
            
         
               β)
            
            
               δικτύωμα ρομβοειδών ματιών 270 mm τοποθετημένο σε τμήμα τεσσάρων φύλλων και προσαρμοσμένο με αναλογία συναρμογής τρία μάτια 90 mm ανά ένα μάτι 270 mm· ή
            
         
               γ)
            
            
               εσχάρα διαλογής με όχι περισσότερα από 35 mm μεταξύ των ράβδων.
            
         Η παρέκκλιση που προβλέπεται στα σημεία α) και β) του πρώτου εδαφίου εφαρμόζεται υπό την προϋπόθεση ότι το φύλλο δικτυώματος της τράτας:
   
               —
            
            
               είναι μήκους τουλάχιστον 3 μέτρων,
            
         
               —
            
            
               απέχει το πολύ 4 μέτρα από το σχοινί του σάκου, και
            
         
               —
            
            
               εκτείνεται κατά το πλήρες πλάτος του άνω φύλλου της τράτας (δηλαδή από τη μία πλευρική νεύρωση στην άλλη).
            
         3.   Κατά παρέκκλιση από την παράγραφο 1, μπορούν να χρησιμοποιούνται και οι ακόλουθες τράτες:
   
               α)
            
            
               τράτες με τουλάχιστον 70 mm του σάκου με τετράγωνα μάτια που διαθέτουν εσχάρα διαλογής με ανώτατο διάστημα 35 mm μεταξύ των ράβδων·
            
         
               β)
            
            
               τράτες με ελάχιστο μέγεθος ματιών κάτω των 70 mm όταν αλιεύουν πελαγικά ή βιομηχανικά είδη, υπό τον όρο ότι τα αλιεύματα περιέχουν σε ποσοστό πάνω από 80 % ένα ή περισσότερα πελαγικά ή βιομηχανικά είδη·
            
         
               γ)
            
            
               τράτες με σάκο τουλάχιστον 35 mm κατά την αλιεία γαρίδας του είδους Pandalus, υπό τον όρο ότι είναι εξοπλισμένες με εσχάρα διαλογής με ανώτατο διάστημα 19 mm μεταξύ των ράβδων.
            
         4.   Διάταξη συγκράτησης ιχθύων που επιτρέπεται να χρησιμοποιούνται κατά την αλιεία γαρίδας του είδους Pandalus σύμφωνα με την παράγραφο 3 στοιχείο γ), υπό την προϋπόθεση ότι υπάρχουν επαρκείς αλιευτικές δυνατότητες για να καλύψουν τα παρεμπίπτοντα αλιεύματα και ότι η διάταξη συγκράτησης
   
               —
            
            
               έχει κατασκευαστεί με άνω φύλλο δικτυώματος ελάχιστου μεγέθους 120 mm με τετράγωνα μάτια,
            
         
               —
            
            
               είναι μήκους τουλάχιστον 3 μέτρων, και
            
         
               —
            
            
               πλάτους τουλάχιστον ίσου με το πλάτος της εσχάρας διαλογής.
            
         Άρθρο 6
   Κατάλογος σκαφών
   Τα κράτη μέλη καθορίζουν, σύμφωνα με τα κριτήρια που προβλέπονται στο παράρτημα του παρόντος κανονισμού, τα σκάφη που υπόκεινται στην υποχρέωση εκφόρτωσης για κάθε συγκεκριμένο τύπο αλιείας.
   Έως τις 31 Δεκεμβρίου 2015, τα κράτη μέλη υποβάλλουν στην Επιτροπή και στα λοιπά κράτη μέλη, μέσω του ασφαλούς δικτυακού τόπου ελέγχου της Ένωσης, τους καταλόγους όλων των σκαφών που αλιεύουν μόνο μαύρο μπακαλιάρο, όπως ορίζονται στο παράρτημα, οι οποίοι καταρτίζονται σύμφωνα με το πρώτο εδάφιο. Τα κράτη μέλη επικαιροποιούν τους εν λόγω καταλόγους.
   Άρθρο 7
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2016 έως τις 31 Δεκεμβρίου 2016.
   Ωστόσο, το άρθρο 6 εφαρμόζεται από την ημερομηνία έναρξης ισχύος του παρόντος κανονισμού.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Οκτωβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 354 της 28.12.2013, σ. 22.
   
      (2)  ΕΕ L 125 της 27.4.1998, σ. 1.
   
      (3)  Οι κωδικοί αλιευτικών εργαλείων που χρησιμοποιούνται στον παρόντα κανονισμό παραπέμπουν στους κωδικούς του παραρτήματος XI του εκτελεστικού κανονισμού (ΕΚ) αριθ. 404/2011 της Επιτροπής, για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009, περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής. Για τα σκάφη των οποίων το ολικό μήκος είναι μικρότερο από 10 μέτρα, οι κωδικοί αλιευτικών εργαλείων που χρησιμοποιούνται στον παρόντα πίνακα παραπέμπουν στους κωδικούς ταξινόμησης αλιευτικών εργαλείων του Οργανισμού Επισιτισμού και Γεωργίας των Ηνωμένων Εθνών (FAO).
   
      (4)  Συμφωνημένο πρακτικό των διαβουλεύσεων για θέματα αλιείας μεταξύ Νορβηγίας και Ευρωπαϊκής Ένωσης σχετικά με τον κανονισμό αλιείας στο Skagerrak και στο Kattegat για το 2012.
   
      (5)  Συμφωνημένο πρακτικό των διαβουλεύσεων για θέματα αλιείας μεταξύ Νορβηγίας και Ευρωπαϊκής Ένωσης σχετικά με τα μέτρα για την εφαρμογή της απαγόρευσης απορρίψεων και τα μέτρα ελέγχου στην περιοχή Skagerrak, 4 Ιουλίου 2012.
   
      ΠΑΡΑΡΤΗΜΑ
      
         Τύποι αλιείας που υπόκεινται στην υποχρέωση εκφόρτωσης
      
      
                  Αλιευτικό εργαλείο (1)
                      (2)
                  
               
               
                  Μέγεθος ματιών
               
               
                  Συναφή είδη
               
            
                  Τράτες:
                  OTB, OTT, OT, PTB, PT, TBN, TBS, OTM, PTM, TMS, TM, TX, SDN, SSC, SPR, TB, SX, SV
               
               
                  > 100 mm
               
               
                  Όλα τα αλιεύματα μαύρου μπακαλιάρου [εφόσον έχουν αλιευθεί από σκάφος που αλιεύει μαύρο μπακαλιάρο (3)], ευρωπαϊκής χωματίδας και μπακαλιάρου εγκλεφίνου.
                  Όλα τα παρεμπίπτοντα αλιεύματα γαρίδας της Αρκτικής.
               
            
                  Τράτες:
                  OTB, OTT, OT, PTB, PT, TBN, TBS, OTM, PTM, TMS, TM, TX, SDN, SSC, SPR, TB, SX, SV
               
               
                  Στην υποπεριοχή ICES IV και στα ενωσιακά ύδατα της διαίρεσης ICES IIa:
                  80-99 mm
               
               
                  Σε όλες τις περιοχές, όλα τα αλιεύματα καραβίδας και γλώσσας (4).
                  Όλα τα παρεμπίπτοντα αλιεύματα γαρίδας της Αρκτικής.
                  Διαίρεση ICES IIIa: όλα τα αλιεύματα μπακαλιάρου εγκλεφίνου.
               
            
                  Στη διαίρεση ICES IIIa: 70-99 mm
               
            
                  Τράτες:
                  OTB, OTT, OT, PTB, PT, TBN, TBS, OTM, PTM, TMS, TM, TX, SDN, SSC, SPR, TB, SX, SV
               
               
                  32-69 mm
               
               
                  Όλα τα αλιεύματα γαρίδας της Αρκτικής.
               
            
                  Δοκότρατες:
                  TBB
               
               
                  ≥ 120 mm
               
               
                  Όλα τα αλιεύματα χωματίδας.
                  Όλα τα παρεμπίπτοντα αλιεύματα γαρίδας της Αρκτικής.
               
            
                  Δοκότρατες:
                  TBB
               
               
                  80-119 mm
               
               
                  Όλα τα αλιεύματα γλώσσας.
                  Οποιαδήποτε παρεμπίπτοντα αλιεύματα γαρίδας της Αρκτικής.
               
            
                  Απλάδια δίχτυα, δίχτυα εμπλοκής και μανωμένα δίχτυα:
                  GN, GNS, GND, GNC, GTN, GTR, GEN, GNF
               
               
                   
               
               
                  Όλα τα αλιεύματα γλώσσας.
                  Όλα τα παρεμπίπτοντα αλιεύματα γαρίδας της Αρκτικής.
               
            
                  Αγκίστρια και πετονιές:
                  LLS, LLD, LL, LTL, LX, LHP, LHM
               
               
                   
               
               
                  Όλα τα αλιεύματα μπακαλιάρου μερλούκιου.
                  Όλα τα παρεμπίπτοντα αλιεύματα γαρίδας της Αρκτικής.
               
            
                  Ιχθυοπαγίδες:
                  FPO, FIX, FYK, FPN
               
               
                   
               
               
                  Όλα τα αλιεύματα καραβίδας.
                  Όλα τα παρεμπίπτοντα αλιεύματα γαρίδας της Αρκτικής.
               
            
         (1)  Οι κωδικοί αλιευτικών εργαλείων που χρησιμοποιούνται στον παρόντα πίνακα παραπέμπουν στους κωδικούς του παραρτήματος XI του εκτελεστικού κανονισμού (ΕΚ) αριθ. 404/2011 της Επιτροπής, για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009, περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής
      
         (2)  Για τα σκάφη των οποίων το ολικό μήκος είναι μικρότερο από 10 μέτρα, οι κωδικοί αλιευτικών εργαλείων που χρησιμοποιούνται στον παρόντα πίνακα παραπέμπουν στους κωδικούς ταξινόμησης αλιευτικών εργαλείων του Οργανισμού Επισιτισμού και Γεωργίας των Ηνωμένων Εθνών (FAO).
      
         (3)  Ένα σκάφος θεωρείται ότι αλιεύει μαύρο μπακαλιάρο όταν, χρησιμοποιώντας τράτα μεγέθους ≥ 100 mm, επιτυγχάνει μέση ετήσια εκφόρτωση μαύρου μπακαλιάρου σε ποσοστό ≥ 50 % όλων των εκφορτώσεων από το σκάφος, τόσο εντός της ζώνης ΕΕ όσο και εντός της ζώνης τρίτης χώρας της Βόρειας Θάλασσας κατά την περίοδο x-4 έως x-2, όπου x είναι το έτος εφαρμογής· δηλαδή 2012-2014 για το 2016 και 2013-2015 για το 2017.
      
         (4)  Εκτός από τη διαίρεση ICES IIIa κατά την αλιεία με τράτες με μέγεθος ματιών τουλάχιστον 90 mm, οι οποίες είναι εξοπλισμένες με άνω φύλλο δικτυώματος μεγέθους ματιών τουλάχιστον 270 mm (ρομβοειδή μάτια) ή μεγέθους ματιών τουλάχιστον 140 mm (τετράγωνα μάτια) ή φύλλο δικτυώματος τετραγωνικών ματιών 120 mm, τοποθετημένο 6 έως 9 μέτρα από τον σάκο.